Նույն անհայտ տարածություններից հայտնվեց մի հրշեջ մեքենա և կույր աչքերով, լուռ ու դանդաղ սողաց դեպի թռիչքադաշտ: Հետո եկավ երկրորդ հրշեջը: Երրորդը: Ես մտածում էի այն կնոջ մասին և չորրորդին չնկատեցի: Հինգերորդն ու վեցերորդը գրեթե միաժամանակ մոտեցան լուռ-կապույտ ժապավենին ու կանգ առան մյուսների ետևում: Կինը ծխում էր հանգած սիգարետը և երբեմն կում անում սուրճի դատարկ գավաթից: Ես կորցրի հրշեջ ավտոմեքենաների թիվը: Նրանք շատ էին, գալիս էին կույր ու համր և շարք կանգնում թռիչքադաշտի երկայնքով, շտապօգնության մեքենաներին զուգահեռ: Ես չէի նայում այն կնոջը, սակայն գիտեի, որ նա նայում է ինձ: